Superrugby: neem tog die besluitDaar is min dinge so steurend vir ŉ rugbyspeler soos onsekere werksekerheid. Dis hoekom daar nie veel langer meer voete gesleep moet word oor die besluit watter twee Suid-Afrikaanse spanne hulle van aanstaande jaar af in die Superrugby-wildernis sal bevind nie. Alles dui daarop dat dit die Southern Kings en Cheetahs sal wees. Neem dus die besluit, toets dit in die hof as dit daarop sou uitloop, maar moenie die spelers langer aan ŉ lyntjie hou nie. As dié twee spanne hul Superstatus verloor, sal daar dringend met die grootbase van die Pro12-reeks in die Noordelike Halfrond gesels word om dalk aanstaande jaar saam met spanne van Ierland (Munster, Leinster, Connacht en Ulster), Wallis (Cardiff Blues, Newport Gwent Dragons, Ospreys en Scarlets), Skotland (Glasgow Warriors en Edinburgh) en Italië (Zebre en Benetton) mee te ding. Dit kan ŉ reddingsboei vir die Cheetahs en die Kings wees en die bloeding voortydig keer voordat te veel van hulle spelers ander weivelde soek. Dis hoekom die naweek se vertonings van die Cheetahs teen die Crusaders in Bloemfontein en die Kings teen die Rebels in Port Elizabeth só belangrik is. ♦ Die Cheetahs het reeds die meeste houe verduur sedert daar sprake is dat hul status onder hulle uitgepluk gaan word. Slae in hul laaste vier wedstryde teen die Sharks (30-35), Stormers (10-53), Chiefs (27-41) en Bulls (14-20). Nog net 10 ligapunte in sewe wedstryde, 18 drieë gedruk, maar 35 afgestaan. Is dit wat die rugbybase wil hê? Hulle speel teen die Crusaders, die enigste onoorwonne span in die reeks. Húlle speel, dink, eet en leef soos die All Blacks, druk drieë by die dosyne (44) en nog ŉ drieëfees is op die tafel, hopelik ook van die Cheetahs se kant af. ♦ Die Kings toon ŉ oplewing, seker omdat die spelers die afgelope paar seisoene reeds soveel houe verduur het. Naelskraapse nederlae, maar goeie vertonings op toer teen die Force (41-46), Reds (34-47) en ŉ oorwinning oor die Waratahs (26-24). Tien ligapunte, 27 drieë gedruk en 37 afgestaan. Wie het dit vooraf van dié beleërde franchise voorspel? Maar hulle kom teen die Rebels te staan, wat ook uit die laaste loopgraaf vir hul Superstatus veg. Die Rebels het twee weke gelede die Brumbies geklop en verlede Saterdag met 9 elk teen die Sharks gelykop gespeel. Onopwindend, maar tog doeltreffend. ♦ Die Stormers kom Vrydagoggend teen die Highlanders in Dunedin te staan. Ses van die een en ses van die ander. Die Highlanders het skitterende agterspelers soos Ben Smith, Patrick Osborne, Waisake Naholo, Malakai Fekitoa en Aaron Smith. Die Stormers spog met ŉ wenpak (of so het ons altans ook voor verlede Saterdag se wedstryd teen die Crusaders en die vorige week teen die Lions gedink). Verdedig die Stormers weer so swak soos in die eerste helfte teen Crusaders, wag daar slae … en moenie die skuld dan op die skeidsregter pak nie. ♦ Die Lions trap in Perth op ŉ paar duwweltjies teen die Force. Op papier is daar net een wenner, maar die Force is ook met die rug teen die muur, veg ook om oorlewing en wil tong na die Australiese Rugbyunie uitsteek. ♦ In Buenos Aires moet die Sharks vir hul blapse teen die Rebels vergoed wanneer hulle teen die Jaguares speel. Hulle is behoorlik die kop gewas deur hul afrigter, Robert du Preez. Sal dit die gewenste uitwerking hê? ♦ En die Bulls? Geen slae nie, want hulle het ŉ loslootjie. ♦ Van die ander Australasiese spanne speel die Chiefs tuis teen die Sunwolves, die Reds teen die Waratahs en die Brumbies teen die Blues. Die naweek se bepalings: Vrydag: 09:35: Highlanders vs Stormers (Dunedin) Saterdag: 09:35: Chiefs vs Sunwolves (Hamilton) 11:35: Reds vs Waratahs (Brisbane) 13:55: Force vs Lions (Perth) 17:15: Cheetahs vs Crusaders (Bloemfontein)